Infoeetika

Infoeetika on eetika haru, mis käsitleb info loomise, organiseerimise, kasutamise ja vahendamise eetilisi aspekte.

Valdkond käsitleb eetilisi probleeme, mis tekivad seoses infotehnoloogia, infosüsteemide ja raamatukogundusega, eriti interneti ja digitaalsete teenuste kiire arengu taustal. 

Infoeetika käsitleb informatsiooni kui ühiskonna toimimist mõjutavat ressurssi ning uurib, kuidas tagada õiglus, privaatsus, ausus ja vastutus teadmistepõhises ühiskonnas.

 Ajalugu ja kujunemine 
Infoeetika uurimisvaldkonnana kujunes välja 20. sajandi lõpus, kui traditsioonilistes distsipliinides, nagu infosüsteemide juhtimine ja raamatukoguteadus, ilmnesid ühised eetilised probleemid. Teema tõusis teravalt esile koos interneti arenguga.

Infoeetika mõiste võeti kasutusele 1980. aastatel Rafael Capurro ja Robert Hauptmani poolt, kes asutasid ka ajakirja Journal of Information Ethics.

Infoeetika mõistet on muuhulgas käsitlenud:

 Robert Hauptman teoses Ethical Challenges in Librarianship (1988)
 Rafael Capurro artiklis Informationethos und Informationsethik (2014)  
1990.-2000. aastatel tõstatusid infoeetika kesksete teemadena autoriõigused, privaatsus, digitaalne lõhe, info kvaliteet ja universaalne juurdepääs teabele. 

Rahvusvahelisel tasandil toetab infoeetika arendamist UNESCO Information for All Programme (IFAP), mis uurib tehnoloogia mõju inimõigustele, ligipääsule teabele, privaatsusele ja digitaalsele võrdsusele.

 Teoreetilised ja praktilised käsitlused 
Rafael Capurro käsitleb infoeetikat kui digitaalse infosfääri eetikat, kus info on põimunud kultuuriliste ja sotsiaalsete protsessidega. Tema interkultuurse infoeetika lähenemine rõhutab, et tehnoloogia ei ole eetiliselt neutraalne, vaid sisaldab väärtusvalikuid.

Luciano Floridi lähtub infosfäärist kui ökoloogilisest süsteemist, mille tasakaal sõltub kõigi infotoimijate moraalsest käitumisest. Tema järgi ei piirdu infoeetika kahju vältimisega, vaid hõlmab ka teabe kvaliteedi tõstmist.

Kenneth Einar Himma ja Herman T. Tavani annavad infoeetika mõistele teoreetilise ja normatiivse raamistiku, mis seob filosoofilise ja rakendusliku tasandi ning käsitlevad teemasid nagu privaatsus, turvalisus, häkkerlus ja digitaalne lõhe.

Robert Hauptman seob infoeetika otseselt raamatukoguhoidjate igapäevase töö ja professionaalse vastutusega. Hauptmani sõnul seisneb raamatukoguhoidja eetiline roll eelkõige tasakaalu leidmises kasutajate õiguse teadmisele ja moraalse kohustuse vahel kaitsta privaatsust ning austada autorite loomingut ehk autoriõiguseid. Hauptmani käsitluses on infoeetika rakenduslik distsipliin, mis aitab infospetsialistidel langetada otsuseid olukordades, kus eetilised ja praktilised kaalutlused põimuvad.

 Raamatukoguhoidja eetikakoodeks 
Infoeetika praktiline tähendus on seotud otseselt professionaalse vastutuse, institutsiooniliste väärtuste ja ühiskondlike tagajärgedega. Tänapäeva raamatukogunduse eetilised raskused on tihedalt seotud infoeetikaga, ennekõike teabe vaba kättesaadavuse, usaldusväärsuse ja privaatsuse tagamisel. Infospetsialistide töö hõlmab olukordi, kus eetilised otsused ei ole mustvalged (nt kas piirata juurdepääsu teatud teabele haavatava kasutaja kaitseks või tagada täielik sõnavabadus). Raamatukoguhoidja vastutus on laienenud ka infoõiguse, andmekaitse ja digitaalse ligipääsetavuse vaatest.

Raamatukoguhoidjate professionaalse identiteedi ja käitumisnormide kujundamisel mängivad keskset rolli eetikakoodeksid. Mitmed rahvusvahelised organisatsioonid, nagu American Library Association (ALA) ja Society of American Archivists (SAA), on loonud oma kutse-eetika koodeksid, mis rõhutavad väärtusi nagu sõnavabaduse kaitse, teabe vaba kättesaadavus ning kasutajate privaatsuse ja konfidentsiaalsuse säilitamine.

Eesti raamatukoguhoidjate eetikakoodeks kinnitati 2014. aastal ning selle keskne mõte on, et raamatukoguhoidja peab kaitsma intellektuaalset vabadust, austama kasutajate privaatsust ja tagama teabele võrdse juurdepääsu. Koodeksi kohaselt pole raamatukoguhoidja ülesanne üksnes andmete kogumine ja säilitamine, vaid ka tagamine, et edastatav teave oleks täpne, asjakohane ja usaldusväärne.

Koodeksite puudus on aga asjaolu, et nad ei anna alati konkreetseid vastuseid keerukates eetilistes olukordades ega põhjenda süvitsi, miks teatud põhimõtteid järgida tuleks. Seetõttu eeldab eetiline pädevus lisaks koodeksite tundmisele ka eetiliste teooriate mõistmist ja kriitilist mõtlemist.

 Vaata ka 

 Eetika
 Infokorralduse eetika digitaalsel ajastul
 Infoteadus
 Digilõhe 

 Viited 

Kategooria:Eetika
Kategooria:Infoteadus